Агенцијата за заштита на правото на слободен пристап до информациите од јавен карактер согласно член 109 став 4 и 5од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од Д. С. од Скопје, поднесена против Универзитет „Св. Кирил и Методиј“ Правен факултет „Јустинијан Први“ – Скопје, по предметот Барање за пристап до информации од јавен карактер, на 11.12.2024 година го донесе следното

**Р Е Ш Е Н И Е**

1. Жалбата изјавена од Д. С. од Скопје, поднесена против Универзитет „Св. Кирил и Методиј“ Правен факултет „Јустинијан Први“ – Скопје, заведена во Агенцијата под бр.08-319 на 28.11.2024 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

## Д. С. од Скопје, како што е наведено во Жалбата, на 28.10.2024 година поднел Барање за пристап до информации од јавен карактер до Универзитет „Св. Кирил и Методиј“ Правен факултет „Јустинијан Први“ – Скопје, заведено во Факултетот под бр.03-1158/1, со кое побарал по е-маил да му се достави електронски запис од следните информации:

„...во однос на предметната програма на „Меѓународно приватно право„...согласно која регулирана одредба во кој (превилник – пропис) а кој е акт на Факултет илипак од кој останат важечко позитивен правен пропис произлегува задолжение за “вонредните суденти“ исполнување на 2-та поставени услови за потпис и за полагање на завршен испит – (бр. 1. Присуство на настава од 51%. Бр.2 Положен влезен колоквиум) како услов за цел на стекнување право на полагање на завршен испит на „вонредните студенти“ по горенаведената предметна програма“.

Постапувајќи по ова Барање, Имателот на информации донел Решение бр.03-1158/1 од 12.11.2024 година, со кое Барањето на Барателот се одобрува. Во Решението е наведено: „…Правен факултет ...доставува информација дека предмет на оценувањето и изведувањето на испитот е регулирано во член 40 и член 46 во Правилникот за условите, критериумите, правилата и постапката за запишување и студирање на прв циклус студии...и втор циклус студии...и во член 28 од Одлуката за правила на студирање на прв циклус студии...и на втор циклус студии...овие акти се јавно објавени и се достапни на веб страната на Правниот факултет „Јустинијан Први“ во Скопје [www.pf.ukim.edu.mk](http://www.pf.ukim.edu.mk).“

Незадоволен од наведеното Решение, Барателот на информации на 15.11.2024 година поднесе Жалба до Агенцијата, заведена во архивата на Агенцијата под бр.08-319. Во Жалбата е наведено дека истата ја поднесува поради „тоа што информацијата која ми е доставена за запознавање не е бараната информација како наведена од доставеното барање...Додека за статусот на „вонредни студенти“ - дали се должни да ги исполнат погоренаведените два услови (1. Присуство на настава од 51%. 2 Положен влезен колоквиум) за цел стекнување на право за полагање на завршен испит, во Одлуката за правила на студирање на прв циклус студии нема достапна информација за статусот на вонредни студенти...кои услови треба да бидат исполнети за цел на стекнување право на полагање на завршен испит....“

Агенцијата со електронски допис бр.08-319 од 15.11.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 20.11.2024 година до Агенцијата достави Одговор на жалба бр.03-1241/1 од 19.11.2024 година и сите списи во врска со предметот. Во Одговорот е наведено: „Имателот на информации врз основа на поднесеното барање донесе решение, под бр.03-1158/1 од 12.11.2024 година, со кое се одобрува пристап на барателот до информаци од јавен карактер и во образложението на решението ја достави бараната информација. На ден 19.11.2024 година доставено е повторно исто Барање за слободен пристап до информации од јавен карактер од лицето Д. С., заведено под бр.03-1158/3 (прилог 6), во кое бара повторно иста информација за: „ согласно која регулатива одредба во кој (правилник – пропис а кој е акт на факултетот или пак од кој останата важечко позитивно правен пропис произлегува задолжение за „вонредни студенти“ исполнување на 2-та поставени Услови за потпис и за полагање на завршен испит, Присуство на настава од 51%; Положен влезен колковиум....Барателот на информација во наведените барања доставени до Правниот факултет ....инсистира Факултетот да ја создаде информацијата којашто не претставува информација од јавен карактер туку информација која ја бара за личен интерес бидејќи барателот на информацијата Д. С. е активен студент на прв циклус на правни студии во трета година со статус вонреден студент во целокупното времетраење на студирање, со положени 25 од 26 испити на Правниот факултет...“

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ги разгледа Жалбата изјавена од Барателот на информацијата и расположливите списи по предметот и со Решение бр.08-319 од 28.11.2024 година Жалбата **ја одби како неоснована**, **Решението на Имателот на информации бр. 03-1158/1 од 12.11.2024 година го потврдува.**

Барателот на информации на 28.11.2024 година до Агенцијата достави допис насловен „Дополнување на поднесок на жалба“, заведен во Агенцијата под бр.08-319 на 28.11.2024 година. Во Дополнувањето е наведено дека: „...поради што информацијата во Решението бр.03-1158/1 од 12.11.2024 г. не е бараната информација односно не постапува во согласност со член 24 став 4 од Законот за слободен пристап до информации од јавен карактер...На ден 26.11.2024 година, Правниот факултет ...достави Известување со бр.03-1158/4 од 25.11.2024 година по Барање за слободен пристап до информација од јавен карактер бр.03-1158/3 од 19.11.2024 г што е во спротивност на член 20 став 2 од Законот за слободен пристап до информации од јавен карактер...“. Во прилог го достави Известувањето бр.03-1158/4 од 25.11.2024 година, на кое е наведено: „Правниот факултет...Ве известува дека е веќе одговорено на доставеното Барање за слободен пристап до информации од јавен карактер, заведено под бр.03-1158/3 Fод 19.11.2024 година, согласно член 23 од Законот за слободен пристап до информации од јавен карактер...“

Агенцијата со електронски допис бр.08-319 од 29.11.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

 Имателот на информации не одговори на дописот на Агенцијата.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата **ја одби како неоснована,** поради следното:

Имателот на информации постапил правилно по Барањето за пристап до информации од јавен карактер со тоа што донел правилно и законско засновано Решение и Одговор на жалба.

Во врска со наводите на Одговорот на жалба на Имателот на информации, дека Барателот бара од Имателот да создаде нова информација, Агенцијата укажува на следното:

 Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“.

Агенцијата му укажува на Барателот на информации дека, во конкретниот случај, на неговото Барање му е доставен одговор во рамките на надлежностите со кои располага Имателот на информации и дека согласно Законот за слободен пристап до информации од јавен карактер, Имателот на информации не е должен да создава нова информација за да го задоволи Барателот во однос на неговото Барање.

Согласно член 23 од Законот за слободен пристап до информации од јавен карактер, имателот на информации е должен да го извести барателот на информацијата во однос на барањето за пристап до информации ако по барањето веќе одговорил позитивно на исто или слично барање на истото лице во рок од три месеци пред денот на приемот на барањето.

Агенцијата на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично.

Законот за слободен пристап нема за цел, преку поднесување на барање за пристап до информации од јавен карактер, барателите на информации да остваруваат лични, приватни или индивидуални права, или како заинтересирани страни да обезбедуваат докази за водење на други постапки, дополнително да бараат и предлагаат преземање на управни дејствија и донесување на потврди, извештаи и/или други акти, за кои се во тек, или врз основа на бараните податоци ќе бидат поведени постапки пред надлежните институции. Остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

.